Voertuie in Vuwani met klippe bestookArgieffoto Vier voertuie, waaronder ŉ polisievoertuig, is Woensdagaand in Vuwani in Limpopo beskadig. Kol. Ronel Otto, polisiewoordvoerder, het gesê die voorvalle het tussen 21:00 en middernag in die Vyeboom-omgewing plaasgevind. “Mense het die voertuie met klippe en bakstene gegooi. Die polisievoertuig wat beskadig is, was in die gebied besig om patrollie te doen. Die rede vir die optrede is nie bekend nie,” het Otto gesê. Geen beserings is aangemeld nie. Niemand is nog in verband met voorval in hegtenis geneem nie. Die ondersoek duur voort. Lede van die polisie se eenheid vir openbare orde was Donderdag nog in die gebied om die situasie dop te hou.